นายกรัฐมนตรี เตรียมประชุม ศบค. ชุดใหญ่ศุกร์นี้ ประเมินสถานการณ์โควิด-19 และกำหนดมาตรการรองรับช่วงเทศกาลสงกรานต์
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก  ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เน้นย้ำให้ทุกคนเข้มงวดมาตรการช่วงวันหยุดยาวเทศกาลสงกรานต์ พร้อมแนะนำลูกหลานที่จะเดินทางกลับบ้านต้องป้องกันตนเองให้ปลอดจากเชื้อโควิด-19 โดยระมัดระวังตนเองช่วง 1 สัปดาห์ ก่อนเดินทางและตรวจ ATK เพื่อให้เกิดความปลอดภัยมากที่สุดและลดความเสี่ยงนำเชื้อกลับไปแพร่ให้ผู้สูงอายุ เพิ่มความปลอดภัยให้คนที่บ้านและขอความร่วมมือระมัดระวังการรวมกลุ่มเฉลิมฉลอง พร้อมกำชับทุกหน่วยงานตรียมมาตรการรับมือให้ดีที่สุดโฆษกประจำสำนักนายกรัฐมนตรี กล่าวว่า จะมีการประชุม ศบค. ชุดใหญ่ในวันพรุ่งนี้  (8 เมษายน 2565) โดยคาดว่าจะมีวาระสำคัญเพื่อเตรียมความพร้อมรองรับและสนับสนุนการเดินทางของพี่น้องประชาชนทั้งไป-กลับภูมิลำเนา รายละเอียดการจัดกิจกรรมสงกรานต์ในแต่ละพื้นที่ พร้อมทั้งการหารือเพื่อสนับสนุนการปฏิบัติงานของเจ้าหน้าที่ในทุกด้าน ตามมาตรการกลางที่ ศบค. กำหนด ซึ่งเชื่อมั่นว่าหากประชาชนให้ความร่วมมือในการปฏิบัติตนตามมาตรการต่างๆ อย่างเคร่งครัดจะสามารถรับมือได้ แม้จะมีการคาดการณ์ช่วงหลังสงกรานต์อาจเพิ่มสูงขึ้น สปสช. ดำเนินการตามข้อสั่งการนายกรัฐมนตรี ในฐานะ ผอ. ศบค. จัดเตรียมสายด่วน สปสช. 1330 เพิ่มคู่สายรองรับเป็น 3,000 คู่สายแล้ว โดยโทร 1330 กด 18 ซึ่งเป็นระบบลงทะเบียนที่ดูแลกลุ่มเสี่ยงทุกสิทธิการรักษาโดยเฉพาะกลุ่ม 608, เด็ก 0-5 ขวบ, คนพิการและผู้ป่วยติดเตียง เพื่อลงทะเบียนเข้าสู่ระบบการรักษาที่บ้านหรือ Home Isolation-HI ให้ก่อน พร้อมอำนวยความสะดวกประสานการหาเตียงเพื่อเข้ารักษาในโรงพยาบาล ส่วนกลุ่มสีเหลืองและแดงเข้าเกณฑ์เจ็บป่วยฉุกเฉินวิกฤติ สามารถใช้สิทธิ UCEP Plus รักษาในโรงพยาบาลรัฐและเอกชนที่อยู่ใกล้ได้ทุกแห่งโดยไม่เสียค่าใช้จ่าย